Nepriklausomybės sąsiuviniai 


2019 2 (28) 


MĄSTYMAI 


GYTAUTAS PETRAUSKAS 


ANTANO MACEINOS TAUTINĖS 
VALSTYBĖS MODELIO ANALIZĖ 


Įvadas 

„Viešpats mus gelbsti leisdamas tapti tautos dalimi. Jis mus įtraukia į tautą, ir mūsų 
tapatybė galų gale bus priklausymas tautai“ Praėjusiais metais vizito Lietuvoje metu 
Popiežius Pranciškus savo kalboje akcentavo tautos, kaip bendrų išgyvenimų vienijamos 
bendruomenės, leidžiančios atsiskleisti krikščioniškoms dorybėms, svarbą. Tuo pačiu jis 
kritikavo šiais laikais vyraujantį žmonių polinkį į individualizmą, atomizuojantį ir skaidantį 
bendruomenes, skatinantį egoizmą ir iš jo kylančią nesantaiką. Kalbą jaunimui Popiežius 
užbaigė ragindamas nepamiršti tautos šaknų, argumentuodamas, jog išminties sėmimasis 
iš protėvių veda tautą į priekį. Atitolimas nuo protėvių nebūtinai turi būti determinuotas 
laiko plotmės, jis gali reikštis ir per užmiršimą ir atitolimą idėjinėje sferoje, kai visai nesenai 
kūrę tautiečiai yra nepelnytai pamirštami. 

Vienas iš to pavyzdžių galėtų būti tarpukario, o vėliau — išeivijos filosofas Antanas 
Maceina, pirmas iš lietuvių filosofų, sulaukęs dėmesio tiek Vakarų, tiek ir Rytų Europoje! 
Didžioji dalis akademinių straipsnių apie šį autorių yra parašyti apie 2008 m., minint šim- 
tąsias jo gimimo metines. Tačiau jei akademinėje literatūroje A. Maceina palyginti nors ir 
mažai, bet vis dėl to nagrinėjamas ne tik gimimo metinių proga, viešojoje kultūrinėje erd- 
vėje dėl įvairių priežasčių jis yra nepelnytai užmirštas, nors buvo vienas produktyviausių 
tuometinės Lietuvos filosofų, kurio darbai rodo gilią tarpukario intelektinę brandą. Šios 
publikacijos tikslas - paanalizuoti filosofo tautinės valstybės modelio idėją, ieškoti istorinių 
bei naujų, iki šiol akademinėje literatūroje neaptartų, idėjinių kontekstų ir pakomentuoti 
kontraversijas, supančias šio autoriaus tautinės valstybės idėją. 


Krikščionybės svarba 

Anot paties A. Maceinos, filosofija prasideda klausimus, dėl to prieš pradedant nagrinėti 
tautinės valstybės idėją, pirmiausia reikia paklausti, ką galima sužinoti apie šio autoriaus 
pamatines idėjas, formavusias bendrą idėjinį naratyvą, iš kurio kyla ir kuriuo persmelkta 
visa kūryba. Maceina didelę reikšmę teikia kūrybos klausimui. Pasak jo, žmogus yra kū- 
rybiškas dėl to, jog savo būtimi atspindėdamas Dievą kaip kūrėją, jis reiškiasi kiekvienoje 
savo gyvenimo padėtyje kurdamas, remdamasis principu, kad savo padėties pareigų tobulas 
atlikimas turi padaryti tobulą ir jų atlikėją. Kadangi kūryba ir yra kelias į tobulumą, tai 
kiekvieno pasauliškio pagrindinis rūpestis ir yra kurti objektyvius veikalus visose srityse, 
keliant aikštėn kūriniškąjį būties šventumą ir tuo tobulinant dabartinį pasaulį*. Trumpiau 
tariant, žmogus, būdamas sukurtas pagal Dievo paveikslą, prisiima ir pareigą kurti, kaip 
tai daro ir Dievas. Iš to galima matyti, jog būtent žmogaus santykis su Dievu, per kurį iš- 
siplėtoja žmogaus santykis su šiuo pasauliu per visą jo gyvenimą, yra pamatinis reiškinys, 
iš kurio išsirutuliuoja visa Maceinos krikščioniškoji filosofija. Kadangi Dievas „pats savyje 
yra Tiesa, Gėris ir Grožis“4, žmogus, siekdamas patvirtinti save kaip sukurtą pagal Dievo 
paveikslą, bet kuriomis savo kūrybos apraiškomis, visais savo darbais, žodžiais turi šių 
minėtų atspindinčių idealų laikytis kūrybos metu. Tačiau iš kur yra kilęs viso šio pasaulio 

blogis, kurį taip akcentuoja pats Maceina, visada stengęsis dėl šio blogio išplitimo atsiriboti 
nuo pasaulio? Buvimą krikščioniu Maceina suprato kaip buvimą nuolatinėje opozicijoje 
šio pasaulio blogiui, apie tai jis rašė: „Būti opozicijoje reiškia betgi susikirsti su įvairiomis 
pasaulio nuomonėmis bei jėgomis, tai turėti priešų ir su jais kovoti - ne prieš kūną ir krau- 
ją, /.../ bet prieš kunigaikščius ir valdžias, /.../ prieš visa, kas neigia Kristų kaip pasaulio 
Savininką, kas pasaulį laiko savo valdžios objektu. Kadangi ši tamsybės valdovų pastanga 
yra visuotinė — pasaulis, kaip sakėme, yra visuma, — tai ir krikščionio opozicija pasauliui 
savaime pasidaro visuotinė: nėra nė vienos srities, kurioje /.../ minimos piktybės dvasios 
nesireikštų, tuo pačiu nėra nei vienos srities, kurią krikščionis galėtų priimti be niekur 
nieko. Visur jis turi budėti ir būti atsti, kad galėtų skirti dvasias. Sankirtis su pasauliu užtat 
apima visa, nes visa yra nuodėmės paliesta ir tykoma grėsmės nusigrįžti nuo Dievo. Todėl 
krikščionis /.../ yra ne paprasta būtybė, bet kova. Kova yra konkreti opozicinės būsenos 
išraiška.“!Taigi krikščionio, kaip esančio opozicijoje šiam nuodėmingam žmonių pasauliui, 
pamatinė pareiga yra nedalyvauti visuotiniame blogyje, kuriuo persmelkta visa žmonija. 
Tačiau ir kovodamas su šiuo blogiu, krikščionis negali naudotis jo pasauliui būdingais meto- 
dais, tokiais kaip jėga ar melas, jis turi kovoti pasitelkdamas minėtąją Dievu grįstą kūrybą. 

Taip pat čia galima rasti ir blogio sampratos paaiškinimą. Kaip visuotinį blogį Maceina 
įvardija siekimą pasaulį pajungti savo valdžiai, o tai paneigia Dievo, kaip absoliutaus visa 
ko valdovo, vietą ir siekia ją užimti. Tačiau tai galioja ne tik tiesiogine prasme tai mažai 
saujelei žmonių, per žmonijos istoriją bandžiusių užvaldyti pasaulį. Šis blogis pasireiškia 
visuose žmonėse, per jų nuomones ir jėgas, neigiančias Dievą kaip pasaulio savininką. 
Krikščionybėje būtis yra gėris, o blogis yra nebūtis?, kitaip tariant, viskas, kas yra šiame 
pasaulyje, Dievo požiūriu yra gera. Tačiau žmogus pradeda vertinti būtį per santykį su 
pačiu savimi“. Interpretuojant Maceinos aprašytas egzistencialisto filosofo Martyno Hei- 
degerio (Martin Heidegger) mintis, bet koks vertybinis mąstymas, kai žmogus sau suteikia 
vertintojo poziciją, yra Dievo neigimas, kadangi pagal krikščionybės esmę Dievui vienam 
galima „vertinti“, skirti gėrį nuo blogio. Todėl žmogus, net vertindamas Dievą kaip aukš- 
čiausią vertybę, vertina jį kaip šio pasaulio objektą, pašalindamas Dievo metafiziškumą ir 
taip paneigdamas savo tikėjimo į Dievą, kaip transcendentinę tiesą, esmę*. Krikščionybėje 
prigimtinės nuodėmės esmė, pagrindžianti, kodėl žmogui buvo uždraustas gyvybės me- 
džio vaisius, yra ta, jog žmogus, paragavęs uždrausto vaisiaus, įgyja gebėjimą skirti gėrį 
nuo blogio. Tačiau šis vaisius neduoda žmogui Dievo transcendentinės vietos, dėl kurios 
Dievas gali matyti viską vienu metu ir teisingai spręsti, kas yra gera, o žmogus su savo 
išlikusiomis ribotomis juslėmis, neleidžiančiomis jam matyti visumos, kas įmanoma tik 
Dievui, pasmerkia save visada neteisingai spręsti, kas yra gera, o kas bloga. Kitaip tariant, 
tą darydamas jis pirmą kartą meluoja, nesiremia tiesa, į gerąją būtį įneša blogąją nebūtį. 
Būtent šis klaidingas žmogaus susilyginimas su Dievu reiškia ėjimą prieš Dievo tvarką į 
nebūtį, iš to išsivysto visas žmonijos blogis, dėl kurio vėliau Dievas davė žmonėms dešimt 
įsakymų, daug kitų judaizmo taisyklių, kurie Evangelijose pateikiami tik kaip visus juos 
apimančio meilės Dievui įsakymo išvestinės ir pirmo jo meilės artimui kaip sau pačiam 
įsakymo išvestinė, kad jam paklusdami žmonės galėtų artėti prie Dievo ir tolti nuo nebūties. 
Taigi išnagrinėjus, kiek Maceinos kūrybai davė krikščionybė, bus galima teisingiau suprasti 
jo idėjas, jo požiūrį į šio pasaulio netobulumą ir siūlomas siektinas gaires. 


Senosios valstybės krizė 

Siekiant suprasti A. Maceinos tautinės valstybės idėją, tikslingiausia būtų nagrinėti jo 
straipsnį „Tauta ir valstybė“, kuris, Alvydo Jokubaičio vertinimu, yra vienas iš nuosekliausių 
Maceinos politinių traktatų“. Šis straipsnis buvo išspausdintas 1939 m. kovo 19 d., dieną 
prieš Vokietijos ultimatumo įteikimą Lietuvai dėl Klaipėdos krašto prijungimo — antrąjį 

Lietuvos politiniam prestižui suduotą smūgį, ėjusį po 1938 m. kovo 17 d. Lenkijos ultima- 
tumo. Pasaulyje buvo justi artėjančio karo grėsmė, tačiau dėl įsivaizduojamos galimybės 
karo išvengti Vakarų valstybės vykdė nuolaidžiavimo politiką Vokietijos atžvilgiu. Šios 
visuotinės valstybių krizės akivaizdoje niekas nenumanė, kokio masto gali būti šis ateinantis 
karas, kokios bus jo pasekmės. Pirmas „Tautos ir valstybės“ skyrius vadinasi „Valstybės 
krizės priežastys“. Jame Maceina atskleidžia savo supratimą apie valstybių santykių krizės 
priežastis. Jis rašo, jog „valstybinė krizė rodo, kad žlunga sena valstybės koncepcija ir kad 
iš tos pačios krizės kyla naujos valstybės užuomazgos“!. Pirmiausia reikia išsiaiškinti, ką 
reiškia Maceinai jo minima senoji valstybės koncepcija. Šio tipo valstybės atsiradimo aiš- 
kinimą jis priešina aiškinimui, esą senoji valstybė kylanti iš šeimos, argumentuodamas, 
kad pagal naująją etnologiją valstybės organizavimas pirminėse kultūrose ėjo šalia šeimos 
ir kartais net priešinga linkme šeimai*. Jis teigia, kad valstybė istoriškai kyla ne iš šeimos, 
oišlaisvų sambūrių, juose svarbiausi veikėjai yra vyrai, formuojantys slaptas sąjungas, iš 
kurių ir formavosi valstybės“. 

Būtent kaip pamatinę senosios valstybės susiformavimo priežastį Maceina įvardija 
draugijinį principą“, tai viena iš pagrindinių sąvokų, kuria remdamasis Maceina neigiamai 
vertina senąją valstybę. Šis draugijinis principas yra intereso ir išviršinio tikslingumo 
principas", kuris paskirame žmoguje reiškiasi per tai, jog jo siekiai yra orientuoti į išori- 
nio pasaulio objektus, kurie žmogaus požiūriu „tampa gėriu tik tada, kai sueina į vertybės 
santykius su žmogumi““. Taip save pakeldamas iki aukščiausio gėrio, kaip anksčiau buvo 
aptarta, žmogus elgiasi prieš Dievo tvarką. Tai galima susieti su kritika, kurią Maceina 
išsako Tomo Hobso (Thomas Hobbes) moderniosios valstybės teorijai, kuri iš esmės ir yra 
toji Maceinos aprašoma senoji valstybės tvarka. Jis kritikuoja Hobso prigimtinę žmogaus 
būklės teoriją, kurios pagrindu senoji valstybė pagrindžia savo reikalingumą. Maceina 
nesutinka su Hobso visų karo su visais aiškinimu, esą žmogus prigimtinėje būklėje yra 
antisocialus, priešiškas kitiems žmonėms, dėl to natūrali žmonių būklė yra kova už būvį, 
otai yra peiktina kaip pamatinė visų karų priežastis?. Savo kritiką Maceina argumentuoja 
teigdamas, jog kova už būvį eina šalia karo ir su juo neturi nieko bendra, ir lygindamas 
išlikusią nekaringą žydų tautą su išnykusia karinga romėnų tauta. Anot filosofo, nors 
pirminiu kultūros laikotarpiu žmonių buvo mažai, o teritorijos, į kurią būtų buvę galima 
plėstis, buvo daug, tačiau karai vis tiek buvo dažni, nors būtent pagal Hobso aiškinimą 
karai tada turėję būti reti, todėl „kova už būvį“ kaip karo kilmės aiškinimas netinkaš. Taip 
pat Hobso aiškinimas kertasi ir su anksčiau aprašyta krikščioniškąja Maceinos mąstyse- 
na. Pagal Hobso prigimtinės žmonių būklės principą „žmogus žmogui vilkas“ (lot. homo 
homini lupus est) blogis žmonėse yra išvidinis, jis yra prigimtinis, o, kaip jau buvo aptarta, 
pagal krikščionybę blogis žmonėse atsirado kaip išviršinis, tai yra kilo grynai iš išorinių 
šio pasaulio dirgiklių, nes iki prigimtinės nuodėmės žmogus iš vidaus, tai yra iš sielos, 
būdamas sukurtas Dievo yra geras. Maceinos žodžiais, pirmykštėje žmonių vienybėje, jų 
bendruomenėje, šis gėris, pasižymėdamas meilės ir vienybės koncentravimusi ir žodžiu 
„mes“ kaip pamatine sąvoka, reiškėsi kaip dėsnis, įvardijamas kaip noras mylėti (vok. Wille 
zur Liebe)? ir vien savo pavadinimu rodo intencijos kryptį — iš vidaus į išorę. Kaip šios 
vienybės iširimo pirminę priežastį Maceina nurodo atitrūkimą nuo Dievo per jau aptartą 
prigimtinę nuodėmę. Po jos žmogus atitrūko nuo pasaulio, suskilo savyje ir taip suardė 
santykius su kitais, dėl to kilo noras apgalėti (vok. Wille zur Macht), išnyko noras mylėti, 
ožodžiu „mes“ reiškiamą bendruomenės savimonę pakeitė „aš“ ir „tu“ skirtis, kurios esmė 
buvo ta, jog kiekvieno bendruomenės nario gyvenimo centras tapo „aš“, esminis bruožas 
buvo savimeilė, o kiti bendruomenės nariai individui tapo „tu“, suprantami kaip kažkas, 
ką reikia palenkti sau“. Taigi bendruomenės virto paskirais individais. Pagal Maceiną 
žmogus, pereidamas prie vertybinio mąstymo ir iškeldamas save kaip aukščiausią gėrį, 


"Maceina A. Tauta ir 
valstybė // Raštai. 


T. 13, D. 52. 
2Ten pat, p. 52-53. 
3 Ten pat, p. 53. 
*Ten pat, p. 54. 
5Ten pat. 


5 Maceina A. Smūgis 
vertybių filosofijai, 


P. 144. 
"Maceina A. Karo 
prasmė ir taikos 


problema // Raštai. 


T. 13, p. 106. 


8 Ten pat, p. 106-107. 


S Ten pat, p. 108. 
V Ten pat. 


65 


2019 2 (28) 


Nepriklausomybės sąsiuviniai 


1 Ten pat, p. 131-132. 

2Jokubaitis A. Stasys 
Šalkauskis ir Anta- 
nas Maceina kaip 
politikos filosofai, 


D. 7. 
3Jokubaitis L. Ne- 
įvertintas Carlo 
Schmitto pažiūrų 
aspektas // Polito- 
logija, 2011, t. 63, 
nr. 3, p. 17. 
*Schmitt C. The con- 


cept of the political: 


Expanded edition. 


University of Chica- 


go Press, 2008. 
5 Maceina A. Tauta ir 
valstybė, p. 55. 


66 


kaip gyvenimo tikslą, mato ne kovą už būvį, kaip aiškina Hobsas, o siekį kuo tvirčiau įsi- 
viešpatauti šiame pasaulyje. Todėl kiti žmonės pradedami vertinti kaip objektai, kuriuos 
reikia pavergti, net jei jie nekelia grėsmės, o plėtimasis kaip toks veiksmas tampa esminiu 
siekiu. Iš to ir kyla minėtasis draugijinis principas — jame nėra jokios krikščioniškosios 
vienybės, jos narius sieja tik bendras interesas plėtoti savo valdžią, bet kada kiekvienas 
jos narys, radęs tinkamą galimybę pavergti savo valiai kitus draugijinio sambūrio narius, 
šia proga pasinaudos. 

Apskritai tiek straipsnyje „Tauta ir valstybė“, tiek ir kituose straipsniuose Maceina, 
kalbėdamas apie blogio politikoje priežastis, dažnai įvairiomis formomis mini „draugo“ 
sąvoką. Iš to galima įžvelgti dėl nežinomos priežasties jokioje akademinėje literatūroje 
apie Maceiną neminimą idėjinį kontekstą, galintį padėti vėliau suprasti esminį skirtumą 
tarp Maceinos aprašomos senosios ir galimai atsirasiančios naujosios valstybės. Maceina 
buvo susipažinęs su daugelio įvairių filosofinių autorių tekstais, juos skaitė įvairiomis 
kalbomis, viena iš geriausiai jo mokamų užsienio kalbų buvo vokiečių — vokiečių autoriai 
yra vieni iš gausiausiai jo cituojamų autorių, jis pats visą likusį gyvenimą po pasitraukimo 
iš Lietuvos gyveno ir dėstytojavo Vokietijoje!. Iš to galima kelti hipotezę, kad jis buvo su- 
sipažinęs su vokiečių politikos filosofo Karlo Šmito ( Carl Schmitt) darbais. Suprantama, 
Maceina nebuvo Šmito idėjų šalininkas — A. Jokubaičio požiūriu, Maceina priskirtinas 
romantiškajam filosofiniam mąstymui*, o politinio romantizmo polemizavimą ir kritiką 
galima laikyti esminiu elementu, iš kurio kilo vėlesnės Šmito idėjos?. Tačiau galima įžvelgti 
Maceinos polemizavimą su Šmito idėjomis — 1939 m. parašytame Maceinos straipsnyje 
„Tauta ir valstybė“ įžvelgiama tam tikra polemika su 1932 m. Šmito knygoje „Politiškumo 
sąvoka“ (vok. Der Begriff des Politische) išsakoma „draugo / priešo“ skirties kaip išskirti- 
nės politiškumo savybės idėja. Tai dar vienas aiškinimas, kodėl Maceina, rašydamas apie 
politikos blogį, visada mini draugijinį principą. Šmitas teigia, jog politikos esminis bruožas 
yra žmonių dalijimasis į priešus ir draugus, dėl šio dalijimosi yra neįmanoma visuotinė 
taika, žmonės net vienijasi į draugus išsikeldami bendrus priešus, kiekvieno valstybių ar 
paskirų žmonių įgyto naujo draugo priešai tampa asmeniniais priešais, ir tai galiausiai 
reiškiasi kaip nuolatinis žmonių susipriešinimas+. Maceina savo pastebėjimais pripažįsta 
tai kaip esamą tikrovę, tačiau, skirtingai nei Šmitas, kuris teigia, jog toks susipriešinimas 
visada buvo ir išliks, tvirtina, kad šis draugijinis principas ir išjo atsiradusi senoji valstybės 
santvarka artėja prie pabaigos. Draugijinio principo pagrindu sukurtos valstybės yra grynai 
išviršinės, kitaip tariant, valstybės valdžios ryšys su valdomais žmonėmis yra pagrįstas 
vien noro apgalėti, jos teritorija nėra apibrėžta tautų išsidėstymo, tokios valstybės teritorija 
paprastai būna užkariautosios žemės. Todėl kiekvieno valstybės nario į valdžią nukreipti 
siekiai bus vien asmeniniai, skirti jo tikslui — viešpatauti - patenkinti. 

Maceinos teigimu, šis išviršinis draugijinis interesas pasiekia aukščiausią savo išsivysty- 
mo laipsnį demokratijoje, kurioje jis reiškiasi per partijų kovą dėl valdžios ir lemia valstybės 
pavirtimą mechanizmu. Tokioje valstybėje vyrauja bendrą interesą viešpatauti turintys 
individai“, tačiau šis bendras interesas jų nevienija į bendruomenę, kadangi kiekvieno 
paskiro individo aukščiausias tikslas yra jis pats; šis vienijimasis yra grynai apsimestinis, 
šie paskiri individai, bet kada radę tinkamą progą, pajungtų savo valiai buvusius „draugus“, 
o besipriešinančius iškeltų kaip „priešus“ — tai straipsnio rašymo metu 1939 m. per ilgųjų 
peilių naktį jau sėkmingai buvo įvykdęs Hitleris, kuris, derėtų nepamiršti, pirmiausia 
Vokietijoje buvo išrinktas demokratiškai. 

Dar vienas šių senųjų valstybių bruožas yra tas, kad jos, siekdamos įbauginti gyven- 
tojus, visada jiems iškelia kokį nors priešą — taip valdžia ne tik pagrindžia savo reikalin- 
gumą kaip vienintelė žmonių gynėja prieš išorės ar vidaus priešus, bet ir gyventojai yra 
mobilizuojami bei suvienijami bendros baimės dėl galimo konflikto. Ne vien demokratinė 

Veimaro respublika „Tautos ir valstybės“ rašymo metu buvo žlugusi - ją pakeitė totalitarinis 
Hitlerio režimas, dėl visai kitų priežasčių tuo metu pradėjo byrėti Britų imperija, kai jos 
kolonizuotoje Indijoje prasidėjo tautinis atgimimas ir iš jo kilę masiniai protestai, atvedę į 
Indijos nepriklausomybę. Tai galima laikyti atsaku A. Jokubaičio išsakytai kritikai, esą Ma- 
ceina 1939 m. neteisingai tvirtina, jog tautinis principas darosi naujos valstybės pagrindu, 
nes jau nuo pat XVIII a. pabaigos tautinė valstybė buvusi pagrindinė politinio gyvenimo 
forma!. Tačiau dėl aptartų priežasčių šios valstybės, Maceinos supratimu, besiremiančios 
išviršiniu draugijiniu principu, buvo jo aprašomos senosios valstybės pavyzdžiai. Būtent 
senosios valstybės modelio krizė, kilusi dėl šio tipo valstybių siekio kuo labiau įsiviešpatauti, 
pavergti kitus, vedė pasaulį prie dar nežinomo masto konflikto. Pasak Maceinos, visa ši 
krizė „reiškia ne tik vieno režimo pakeitimą kitu, bet ji reiškia pačių valstybės pagrindų, 
paties esminio principo pakeitimą““. 


Tautinės valstybės pagrindai 

A. Maceinos filosofijoje įžvelgiama stipri Platono tradicijos įtaka, o straipsnyje „Tauta 
ir valstybė“ išskirtinai daug pamatinių idėjinių panašumų su Platono kūriniu „Valstybė“. 
Kaip ir Platono tobulos filosofų valdomos valstybės idėjos*, Maceinos tautinės valstybės 
idėjos įgyvendinimas nors ir yra įmanomas (suprantama, dėl viso žmonijos išsivystymo 
Platono valstybės idėja, orientuota į miestą-valstybę, yra daug mažiau reali), vis dėlto 
greičiausiai tobula tokio tipo valstybė nebus sukurta. Siekiant visiškai suprasti Maceinos 
tautinės valstybės pagrindus ir kuo jie skiriasi nuo senosios valstybės, reikia pažvelgti į tai, 
kaip jis aprašo, kas galėtų atvesti žmoniją į visuotinę taiką. Tai jis įvardija kaip atpirktosios 
žmonijos vieningumą: visi žmonės susivoktų esą broliai ir seserys kaip Dievo vaikai, todėl 
taptų viena bendruomene“, kurioje kiekviename žmoguje minėtasis noras mylėti (vok. 
Wille zur Macht) galutinai nugalėtų norą apgalėti (vok. Wille zur Liebe). Šitaip išviršinę 
„aš / tu“ žmonių skirtį, įkūnijamą Karlo Šmito aprašytoje „draugo / priešo“ skirtyje, kur 
žmones sieja tik bendri interesai, pakeistų išvidinė vienybė bendruomenėje, kur žmonės 
susivoktų kaip esantys „mes“. Dėl to Maceina ir teigia, kad draugijinis principas eina 
priešinga kryptimi nei šeima“, nes jei pasikeitus interesams, draugai bet kada gali tapti 
priešais, tai šeima tokios priešybės neturi, tie ryšiai yra amžini. Išviršiniu draugijiniu 
principu grįstus paskirų individų sambūrius į bendruomenes suvienys išvidiniai bendruo- 
meniniai santykiai, paverčiantys juos viena šeima, ir priešingai, šeimoje nesantaiką skleis 
joje atsiradusios draugystės. Šis išvidinis bendruomeninis ryšys, priešingas išviršiniam 
draugijiniam senosios valstybės paskirų narių ryšiui, yra dar vienas Maceinos ir Platono 
tobulų valstybių panašumas, kadangi ir Platono valstybėje jos nariai, siekdami vienybės, 
vienas kitą vadintų broliais ir seserimis. 

Suprantama, toks visuotinis žmonių persikeitimas yra mažai tikėtinas, tačiau nuo to 
Maceinos tautinės valstybės idėjos aktualumas nemenksta. Platono „Valstybė“ šiandien vis 
dar aktuali, kadangi joje aprašytos „sergančių valstybių“ santvarkos, kaip nukrypimai nuo 
jo tobulos valstybės, leidžia paaiškinti ir dabartinių valstybių bėdų priežastis remiantis jo 
mintimi, jog valstybės santvarka atitinka vyraujančią jos narių sielos pradų hierarchiją. Ir 
Maceinos išsakytų dviejų esminių žmogaus pradų - išvidinio ir išviršinio - santykis lems, 
kokia bus valstybė — išvidinė ar išviršinė. Platonas, atsakydamas į klausimą, kiek turėtų 
plėstis valstybė, teigia, jog ji gali sau leisti plėstis tol, kol yra vieninga. Maceina suvokia, kad 
žmonijos susivienijimas į vieną kaip Dievo vaikų bendruomenę yra mažai tikėtinas, tačiau 
įžvelgia vienu žingsniu žemesnę sritį, per kurią jie gali vienytis į bendruomenę išvidiniu 
principu - tai yra vienijimasis per bendrą tautinę individualybę, kaip naujos tautinės vals- 
tybės pagrindą?. Tautos nariai vienijasi į bendruomenę ne dėl kokio nors išviršinio tikslo, 
o būtent dėl bendros jų visą esybę apimančios išvidinės tautinės individualybės, esančios 

visoje žmogaus būtybėje!. Kaip jau buvo minėta pradžioje, žmogus, būdamas sukurtas pagal 
Dievo paveikslą, yra linkęs į kūrybą, į savo vidaus pasaulio objektyvaciją, nes tik toks šis 
pasaulis įgyja visiško tobulumo ir yra atbaigiamas, taigi ir bendruomenė, būdama išvidinė, 
atspindės šį žmogaus polinkį į kūrybą, o būtent - valstybė ir bus tautos objektyvacija*. Taigi 
ši naujoji išvidiniu principu sukurta tautinė valstybė tobulai reprezentuos tautą, iš kurios 
kilo, skirtingai nei išviršinė senoji, kuri reprezentavo tik esamą valdžiąš. 

Tačiau kaip suprasti kitą Maceinos teiginį, jog „naujoji valstybė gali praryti silpnesnes 
tautas ir joms neleisti turėti savų valstybių. /.../ Naujoji valstybė užkariautas tautas sten- 
giasi nutautinti, vadinasi, ji nepakenčia tautinio mišrumo. Joje turi aiškiai viešpatauti 
viena tauta. /.../ naujoji valstybė ir santykiuose su pavergtomis tautomis, ir su mažumomis 
reiškiasi kaip tautinė valstybė, kuriai ne vis tiek, kas apspręs jos institucijas, jos įstatymus 
ir jos gyvenimą.“ Neteisingai suprastas toks teiginys, nežinant visų anksčiau aptartų pa- 
matinių Maceinos idėjų, duotų pagrindą prieiti prie neteisingų išvadų, dėl kurių Maceina 
gali pasirodyti kaip palaikantis minėtąjį norą apgalėti (vok. Wille zur Macht). Galima būtų 
bandyti Maceiną interpretuoti, neva jis taip rašė itin pavojingu Lietuvos egzistencijai laiko- 
tarpiu, kai Vilnius ir Klaipėda buvo atplėšti užsienio valstybių, todėl galimas karas ne tik 
atkovojant šias žemes, bet ir tolesnis plėtimasis į priešų teritoriją būtų pateisinamas. Tačiau 
reikia atidžiai įsiskaityti į šia citatą. Jis rašo, kad „naujoji valstybė gali praryti silpnesnes 
tautas ir joms neleisti turėti savų valstybių“. Būtent žodis „gali“ išduoda, kad Maceina 
tokiam galimam tautinių valstybių elgesiui nepritaria, jis tiesiog realistiškai žiūrėdamas 
neatmeta galimybės, kad tautinė valstybė gali taip pasielgti. Platonas, kurdamas tobulą 
valstybę, kitų žemių užkariavimo galimybę įveda tik tada, kai aptaria, jog šios tobulos 
valstybės nariai nepasitenkins turimu menku turtu joje šie tiek sustiprėjus geidžiamajam 
pradui. Taip ir Maceinos tautinė valstybė nebūtinai bus vien tik išvidinio prado, joje gali 
reikštis ir išviršinis pradas. Trumpiau tariant, realiai galima tautinė valstybė bus tobula 
tautos reprezentacija, tačiau ji nebus tobula valstybė, nes nėra tokio dalyko kaip tobula 
tauta. Jos, kaip tautinės valstybės, bruožas bus tas, kad išvidinis pradas bus vyraujantis, 
ojuo labiau šis pradas bus visa apimantis, tuo tautinė valstybė bus artimesnė, Maceinos 
manymu, idealiai valstybei. 


Tautinės valstybės bruožai 

Išnagrinėjus pamatines idėjas, leidžiančias suprasti, kaip atsiranda A. Maceinos tautinės 
valstybės idėja, ir turint teisingą supratimą apie jos esmę, derėtų trumpai pakomentuoti 
Maceinos pažymimus tautinės valstybės bruožus, atsirandančius iš jo nurodomo kertinio 
bruožo: „Tautinė valstybė iš tikrųjų reiškia tautos valią gyventi, veikti ir kurti/* Kaip 
pirmąjį tautinės valstybės bruožą jis nurodo jos totalumą argumentuodamas, jog kaip 
tautinė individualybė žmoguje yra visa apimanti, totalinė, tautinė valstybė, kaip išviršinė 
objektyvacija, siekdama būti grynai tautinio, o ne draugijinio principo reiškėja ir vykdytoja, 
turi būti totalinė, arba, jo žodžiais tariant — „totalumas tautinėje valstybėje yra ne kas kita 
kaip viešojo gyvenimo persunkimas tautiniu pradu“?. Maceiną kritikuoja A. Jokubaitis — 
esą straipsnis „Tauta ir valstybė“ nuosekliai užbaigia Maceinos pažiūrų evoliuciją totalita- 
rizmo kryptimi", taip pat Valdas Pruskus, kuris nurodo, jog tautinei valstybei nesvetimas 
totalitarizmas, tik švelnesnis“. Tačiau Maceina ir pats, kalbėdamas apie draugijiniu prin- 
cipu besiremiančias išviršines valstybes, pateikia totalitarizmo aiškinimą, atitinkantį ir 
šiandieninį šios sąvokos supratimą — „šiandien daugelyje valstybių totalizmas reiškia ne 
tautos išplitimą viešajame gyvenime, ne tautos perkėlimą iš subjektyviojo į objektyvųjį 
gyvenimą, bet šiandien totalizmas reiškia tam tikros ideologijos, tam tikros partijos, net 
atskirų asmenų nusistatymo brukimą į viešąjį gyvenimą“. 

Jeigu paskiri žmonės bandytų primesti žmonių grupei šį tautinės valstybės modelį 
išreikšdami savo „norą apgalėti“, tokio tipo valstybė būtų išviršinė ir totaliarinė. Tačiau 
Maceina, kalbėdamas apie totalumą kaip tautinės valstybės bruožą, išskiria dvi sąvokas: 
iš pradžių „totalumą“, kai turi mintyje tautinę valstybę, o paskiau įveda „totalizmą“, kai 
samprotauja apie primestinę, išviršinę valdžią ir vėliau apie ją teigia, kad ji nėra „tautinis 
totalizmas“!. Dėl to Maceinos filosofijoje galima išvesti dvi sąvokas: pirma būtų „išviršinis 
totalizmas“, reiškiantis totalitarizmą, kaip draugijiniu principu į „norą apgalėti“ atremtą 
išviršinę valdymo formą, kurioje žmonių santykius grindžia skirtis „aš / tu“ ir kurios pro- 
pagavimu Maceina yra neteisingai kaltinamas. Antra sąvoka — „tautinis totalumas“, kuri 
reikštų tautinės valstybės idėją, kaip bendruomeniniu principu į „norą mylėti“ atremtą 
išvidinę totaliai tautą atspindinčią valstybę, grįstą bendruomenine savivoka „mes“. Tautinis 
totalumas nėra tik silpnesnė išviršinio totalizmo atmaina, jis yra kardinaliausia išviršinio 
totalizmo, žinomo kaip totalitarizmas, priešingybė, savo esme atremta į atvirkščius tota- 
litarizmui, arba pagal Maceinos filosofiją — išviršiniam totalizmui, principus. 

Visus kitus tautinės valstybės bruožus paaiškina pirmasis bruožas, tačiau juos vis 
tiek reikia apžvelgti dėl aiškumo. Nurodydamas antrąjį bruožą - kultūriškumą, Maceina 
argumentuoja, kad kultūriniai reikalai yra vidaus politikos sritis, kuri tautinėje valstybėje 
nyksta, o būtent politika apsiriboja daugiau užsienio sritimi*. Šis vidinės politikos išnyki- 
mas dar kartą parodo idėjinę sąsają su K. Šmito išsakoma „draugo / priešo“ skirtimi kaip 
esminiu politiškumo sąvokos elementu, nes tautinėje valstybėje tauta tampa bendruomene, 
ši skirtis joje išnyksta, o politiškumas perkeliamas į užsienio politiką, kurioje tarp įvai- 
raus tipo valstybių vis dar vyrauja nesantaika, pasireiškianti per „aš / tu“ skirties grįstą 
draugijinį principą. 

Trečias tautinės valstybės bruožas yra pedagogiškumas, kurį A. Jokubaitis taip pat 
kritikuoja, esą, Maceinos teigimu, tautinė valstybė gali kontroliuoti švietimą, auklėjimą, 
sveikatos priežiūrą, žmonių dauginimąsi, emigraciją ir imigraciją, tvarkyti ir normuoti 
žmogaus turtą irtaip artėti prie totalitarizmo“. Į totalitarizmo kaltinimą jau buvo atsakyta, 
jog tai tautiniame totalume nebūtų totalitarizmo apraiška, kadangi tokios ugdymo refor- 
mos kiltų grynai iš tautos ir nebūtų išviršinės, primestinės. Taip pat galima pažymėti, kad 
nurodyti ugdymo būdai yra beveik tapatūs Platono idėjoms „Valstybėje“ aptariant, kaip 
turėtų būti ugdomi idealios valstybės piliečiai. 

Ketvirtasis ir paskutinysis tautinės valstybės bruožas yra jos tautiškumas. Maceina 
teigia, kad svetimtaučiai tautinėje valstybėje turėtų būti laikomi ne jos nariais, o tik gy- 
ventojais, galinčiais naudotis visomis tautiečių teisėmis, bet ne privilegijomis, tai yra jie 
negalėtų dalyvauti valstybės kūryboje“, kadangi, nebūdami bendruomenės nariais, jie 
nereprezentuotų išvidinio tautinės valstybės, kaip tautos individualybės totalinės objekty- 
vacijos, principo. Dėl to jis siūlo juos arba įjungti į tautą, arba leisti pasilikti kaip svečiams 
ir naudotis prieglaudos teisėmis". Galiausiai, toliau plėtodamas šią mintį, Maceina iškelia 
išeivių lietuvių, turinčių mažiau teisių nei valstybės teritorijoje gyvenantys kitataučiai, 
problemą“, o kaip jos sprendimą galima laikyti jo išsakytą atitautinimo, kaip nutautintos 
dalies sujungimą su tautos kultūra, idėją". Jis kategoriškai smerkia prievartos politiką 
kaip būdą atitautintiš, ir tai dar kartą liudija, kad būtent tautinės valstybės išvidinė kilmė, 
paremta bendruomeniniu „mes“ principu, veikia kaip saugiklis nuo amoralių poelgių jai 
nepriklausančių žmonių atžvilgiu. 


Išvados 

Kokias išvadas galima būtų padaryti išnagrinėjus A. Maceinos tautinės valstybės idėją 
ir atsakius į jos kritiką? Pirmiausia reikia pažymėti, kad, siekiant iš tiesų suvokti tautinės 
valstybės idėją, daugiausia dėmesio buvo skiriama idėjiniams kontekstams, nes nors tokie 

įvykiai, kaip artėjančio karo grėsmė, galėjo lemti Maceinos pasirinkamą rašyti būtent apie 
idealios valstybės koncepciją, idėjiniai kontekstai nulėmė, kokia bus ta naujos valstybės 
idėja. Būtent tokių pasaulinio garso autorių, kaip Platono, Tomo Hobso, Karlo Šmito bei 
Martyno Heidegerio, idėjos buvo atrastos gilinantis į tautinės valstybės esmę. Tačiau taip 
pat ir krikščionybės svarbos Maceinos filosofijoje pažinimas leido suprasti, kaip jis tas 
idėjas priėmė, kokiais principais bus grįsta ši Maceinos kuriama tautinė valstybė. Kertinė 
tautinės valstybės idėja yra jos tautinis totalumas, kuris savo išvidiniu bendruomeniniu 
principu, besiremiančiu į „norą mylėti“, savo esme yra priešingas totalitarinei valstybei, 
besiremiančiai draugijiniu išviršiniu „noro apgalėti“ principu, kurio kilmė pagal Maceinos 
krikščioniškąją mąstyseną yra prigimtinė nuodėmė, kai žmogus pradėjo eiti prieš Dievo 
tvarką save ir jį sulygindamas, savo suvokimą žodžiu „mes“ pakeisdamas į nesantaiką sklei- 
džiančią skirtį „aš“ ir „tu“. Būtent A. Maceinos aktualumas šių dienų Lietuvoje ir skleidžiasi 
per klausimus, kylančius iš šių analizuojant jo tautinės valstybės idėją įgytų žinių. Koks 
principas dabartinėje lietuvių tautoje yra vyraujantis — bendruomeninis ar draugijinis? 
Kiek gyva lietuvių tautoje tautinė individualybė? Taip pat galima klausti, kiek dabartinė 
Lietuvos valstybė yra tautos objektyvacija, o kiek — išviršinė? Tačiau esminė priežastis, 
pagrindžianti A. Maceinos, kaip politinio mąstytojo, aktualumą ir įdomumą šiandieniam 
skaitytojui yra ta, kad pamatinės jo tautinės valstybės idėjos lietuvių tautai tvirtina, jog 
siekiant turėti tautos interesus atspindinčią valstybę, reikia organiškai pradėti nuo mažų 
dalykų ir pakopomis eiti vis prie didesnių: pirmiausia vienybę reikia pasiekti savyje, tada 
jos galima siekti šeimoje, giminėje, bendruomenėje ir, galiausiai, tautoje — pasiekus šį 
savivokos lygmenį, netoli bus ir tas, kuriame visos tautos gyvens taikoje. 

